Danmarks Naturfredningsforening Kgs. Lyngby, 30/09 2018. KMM.

Lyngby-Taarbæk Afdeling

Referat af: **Årsmøde 2018**

Tid og sted: Onsdag d. 26. september 2018 kl. 19.30 i Lyngby Sognegård, Stades Krog 9

Mødet havde 19 deltagere.

**1. Sigurd Agersnap: ”Et grønnere Lyngby”**

Formanden for Lyngby-Taarbæk Kommunes Teknik- og Miljøudvalg, Sigurd Agersnap (SA), indledte årsmødet med et oplæg om sine visioner om en grønnere Lyngby-Taarbæk Kommune, støttet af en Power Point-præsentation. Der var under fremlæggelsen en række spørgsmål og korte diskussioner. Nogle hovedpunkter følger her:

* *Indledning*

Sigurd Agersnap er 25 år og studerer statskundskab på Københavns Universitet. Han blev indvalgt i kommunalbestyrelsen for SF ved sidste valg og sidder - ud over i Teknik- og Miljøudvalget - i Økonomi- og Byplanudvalgene.

* *Status for Danmarks natur*

SA mener, de største udfordringer i forhold til den danske natur er:

* Faldende biodiversitet
* Mindre eng- og overdrevsarealer (men dog voksende skovareal)
* Krav om byudvikling (lokalt specielt Motorvejstraceet og Dyrehavegård)
* Manglende stier, tilgængelighed og aktivitetsmuligheder i naturen
* Manglende ”små naturoplevelser” nær boligen.
* *”Hvad er på vej?”*

SA nævnte som de vigtigste projekter i støbeskeen Lyngby-Taarbæk Forsynings klimaprojekter, herunder ikke mindst genåbningen af Fæstningskanalen. Hans ”idéliste” – bl.a. inspireret af mødet mellem T&M-udvalget og DN i maj – omfatter desuden:

* Vilde blomster i parker og langs veje
* Bedre tilgængelighed til naturen
* Mindre ”pyntegrønt” (enkeltstående træer og blomsterbede) – flere naturaktiviteter
* Etablering af præcist ”træregnskab” til dokumentation af, at der genplantes efter fældning som krævet i kommunens træstrategi
* Miljøvenlig vinterbekæmpelse (mindre salt)
* Mere ”ægte” natur i parker og byområder.

Flere protesterede over, at SA kaldte træer for ”pyntegrønt”. Han pointerede, at meningen blot er at skabe mere fokus på behovet for sammenhængende natur.

Det blev nævnt, at andre kommuner – fx Gladsaxe – har en mere ambitiøs træstrategi, der kræver, at der plantes fire gange flere træer, end der fældes, bl.a. fordi ikke alle de nye træer vises sig levedygtige på længere sigt.

Flere kommentarer pegede på den manglende fokus på grønne omgivelser i de eksisterende boligområder og større krav om grønne tiltag i forbindelse med byudvikling. Det blev foreslået, at den enkelte borger/familie kunne ”adoptere” et træ i det offentlige rum for skabe større ansvarlighed og ejerskab omkring det lokale miljø.

* *Klimaproblemer*

CO2-udledningen fra kommunens egne aktiviteter er nedsat med 30% i løbet af få år – men kommunen står kun for ca. 4% af den samlede udledning i området.

De største ”klimasyndere” er el- og naturgasforbruget og trafikken.

SA ser frem til etablering af et Bæredygtighedsudvalg med deltagelse af politikere og interesseorganisationer – det vil forhåbentlig kunne give modspil til den udbredte ”sognerådspolitik”, hvor hver part kun hytter egne interesser. Det vil måske også være et godt alternativ til det nuværende ”Grønt Råd”, som mange gerne ser nedlagt.

SA’s forslagskatalog på klimaområdet omfatter:

* Varme: Mere fjernvarme, varmepumper og solceller
* Transport: Mere cykel (elcykler har en stor fremtid), bedre offentlig transport – og selvfølgelig letbanen
* Energi: flere bygningsrenoveringer med energibesparelser som formål
* Affaldshåndtering (revideret affaldsplan er på næste byrådsmøde) – vigtigt, at varmeværkerne får affald nok!
* Mellemkommunale samarbejder om store investeringer – fx så vandrensning bliver en energineutral aktivitet ved udnyttelse af slammet
* Forsinkelsesanlæg for regnvand (Fæstningskanalen, Badeparken på Stadion, Virumparken)
* Vareudbringning for at reducere indkøbstrafikken
* ”Idélaboratorium” – gerne i samarbejde med DTU
* Et regulært, årligt ”grønt regnskab”
* Fokus på ”grønne investeringer”.
* *Dilemmaer*

SA ser en række konflikter mellem hver for sig rimelige interesser i natursammenhæng:

* *”Benytter/beskytter”:* Hvor megen menneskelig aktivitet kan naturen bære? Eksempler: Supercykelstier, mountainbikes, kanoudlejning, ridestier.
* *”Udvikling/bevaring”:* Hvor vigtigt er behovet for byvækst i forhold til naturbeskyttelsesinteresserne? Eksempler: Motorvejstraceet, Dyrehavegårds jorder.
* *”Innovation/økonomi”:* Hvor dyrt må det være at blive foregangskommune i klima- og miljøsammenhæng? SA så gerne, at kommunen tog mange flere initiativer, men støder på megen modstand i den nuværende kommunalbestyrelse.
1. **Valg af dirigent**

Ghita Thorlacius blev valgt enstemmigt. Hun konstaterede, at årsmødet var indkaldt med lovligt varsel og via de aftalte medier.

1. **Årsberetning**

Lokalformand Hans Nielsen (HN) gennemgik kort årsberetningen, der blev uddelt på mødet. Årsberetningen kan findes på lokalafdelingens hjemmeside. De vigtigste sager og initiativer har været:

* + Lyngby Åmose og Malmmosen godkendt som Natura 2000-områder
	+ Aftale om naturpleje af Lyngby Åmose
	+ Vedtaget lokalplan for Fæstningskanalen med DN’s aftryk
	+ Kritik af forslag til plejeplan for Mølleådalen
	+ Opfølgning på kommunens vandhulsundersøgelser
	+ Vellykket samarbejde med Naturstyrelsen om pleje af vandhuller i Dyrehaven
	+ Vellykket 2. sæson med kogræsning i Brede
	+ Medvirken til diskussion om supercykelstier i fredede områder
	+ Bademulighed etableret på Strandpromenaden i Taarbæk
	+ Sikring af vandstanden i mosen på Ladegårdsmarken i Frederiksdal
	+ Indsigelser mod etablering af skovbørnehave på Frederiksdal Gods
	+ Medvirken til planer om udvidelse af ridehuse på rideskolerne i Frederiksdal
	+ Indsigelse mod fåregræsning i Lyngby Åmose imødekommet
	+ Deltagelse i udformningen af offentligt areal omkring renseanlægget på Ålebækken
	+ Protest mod øjeblikkeligt ophør af iltningsprojektet i Furesøen
	+ Møde og aftale om udvidet samarbejde med kommunens Teknik- og Miljøudvalg
	+ Bekæmpelse af mink må genoptages efter flere observationer
	+ Bekæmpelse af støj i naturen skal have mere fokus (specielt fra transportable musikanlæg)
	+ Årets ”Ren Dag-kampagne” (22. april) havde fint fremmøde i Sorgenfri, men kun enkelte i Lyngby
	+ Der har i år (inkl. den kommende svampetur d. 29/9) været 10 guidede ture med forskellige emner og på forskellige lokaliteter – de fleste ganske velbesøgte.
1. **Valg til bestyrelsen**

Tre bestyrelsesmedlemmer (Jørgen O. Rasmussen, Frits Lundgaard Jensen og Thorbjørn Olafsson) var på valg og blev genvalgt uden modkandidater.

Ingen ønskede valg som nyt medlem i bestyrelsen.

Nete Jakobsen meldte sig og blev valgt som suppleant til bestyrelsen for et år. (Kontaktdata: Nete Jakobsen, Norgevej 6A, 2800 Lyngby. Tlf: 4588 3712. Mail: no.jakobsen@privat.dk).

 Bestyrelsen har herefter fortsat 9 medlemmer:

* + Hans Nielsen
	+ Jørgen O. Rasmussen
	+ Niels Heding
	+ Frits Lundgård Jensen
	+ Jan E. Johnsson
	+ Ghita Thorlacius
	+ Henrik Halberstadt
	+ Thorbjørn Olafsson
	+ Klaus Meulengracht.

Bestyrelsen konstituerer sig med formand og næstformand på det førstkommende bestyrelsesmøde d. 8. oktober.

1. **Forslag fra medlemmerne**

Ingen forslag var indkommet.

1. **Eventuelt**

Hans Nielsen meddelte på forespørgsel, at DN pt. har ca. 1.600 medlemmer, bosat i kommunen.

Der blev spurgt, om det er muligt at ”øremærke” en øget kontingentbetaling til lokale aktiviteter. Det kan pt. Ikke lade sig gøre, da det er centralforeningen, der opkræver kontingentet og derefter refunderer en række af lokalforeningernes udgifter efter præcise regler. Bestyrelsen vil overveje alternative teknikker til finansiering af lokale projekter.